
Parlamentul  României

Camera  Deputaţilor

Comisia pentru industrii si servicii






                 Bucureşti, 08.02.2008





                                                           Nr.23/397/2007
AVIZ

asupra proiectului de Lege privind respingerea Ordonanţei de urgenţă a Guvernului nr.114/2007 pentru modificarea şi completarea Ordonanţei de urgenţă a Guvernului nr.195/2005 privind protecţia mediului


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru administraţie publică, amenajarea teritoriului şi echilibru ecologic, cu proiectul de Lege privind respingerea Ordonanţei de urgenţă a Guvernului nr.114/2007 pentru modificarea şi completarea Ordonanţei de urgenţă a Guvernului nr.195/2005 privind protecţia mediului, transmis cu adresa nr. P.L.x 909 din 19 decembrie 2007, înregistrat sub nr.23/397 din 20 decembrie 2007.


Consiliul Legislativ, cu avizul nr.1426/16.10.2007, avizează favorabil proiectul de ordonanţă de urgenţă cu observaţii şi propuneri, care au fost preluate în text.



Examinarea proiectului de lege a avut loc în şedinţa comisiei din data de 05 februarie 2008. 


Proiectul de ordonanţă de urgenţă are ca obiect de reglementare modificarea şi completarea Ordonanţei de urgenţă a Guvernului nr.195/2005 privind protecţia mediului, intervenţiile legislative vizând sancţionarea schimbării destinaţiei terenurilor amenajate ca spaţii verzi şi/sau prevăzute ca atare în documentaţiile de urbanism, reducerea suprafeţelor acestora ori strămutarea.


În urma dezbaterilor, membrii comisiei au hotărât, în unanimitate, adoptarea Ordonanţei de urgenţă a Guvernului nr.114/2007, cu amendamente admise şi respinse.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Cameră decizională pentru acest proiect de lege este Camera Deputaţilor.

PREŞEDINTE,
Iulian Iancu
A M E N D A M E N T E    A D M I S E
	Nr.

crt.
	Text OUG nr.114/2007

(Text respins de Senat)
	Amendamente admise

Autor
	Motivaţia

	0
	1
	2
	3

	1.
	Ordonanţa de urgenţă 
pentru modificarea şi completarea Ordonanţei de urgenţă a Guvernului nr.195/2005 privind protecţia mediului


	Nemodificat
	

	2.
	Art. I. – Ordonanţa de urgenţă a Guvernului nr.195/2005 privind protecţia mediului, publicată în Monitorul Oficial al României, Partea I, nr.1.196 din 30 decembrie 2005, aprobată cu modificări şi completări prin Legea nr.265/2006, cu modificările ulterioare, se modifică şi se completează, după cum urmează:


	Nemodificat
	

	3.
	1. Articolul 71 se modifică şi va avea următorul cuprins:

„Art. 71. – (1) Schimbarea destinaţiei terenurilor amenajate ca spaţii verzi şi/sau prevăzute ca atare în documentaţiile de urbanism, reducerea suprafeţelor acestora ori strămutarea lor, este interzisă, indiferent de regimul juridic al acestora. 


	1. La articolul 71, alineatul (1) va avea următorul cuprins:

„Art. 71. – (1) Schimbarea destinaţiei terenurilor amenajate ca spaţii verzi şi/sau prevăzute ca atare în documentaţiile de urbanism, reducerea suprafeţelor acestora, strămutarea lor ori distrugerea şi diminuarea vegetaţiei, este interzisă, indiferent de regimul juridic al acestora.”
Dep.Ioan Bivolaru – PSD

Dep.Iulian Iancu – PSD

Dep.Andrian Mihei – PNL


	Corelare cu Legea nr.24/2007.


	0
	1
	2
	3

	
	(2) Actele administrative sau juridice, emise sau încheiate cu nerespectarea prevederilor alin.(1) sunt lovite de nulitate absolută.”

	
	

	4. 
	2. La articolul 96 alineatul (2), după punctul 1 se introduce un nou punct, punctul 11, cu următorul cuprins:

„11. obligaţia autorităţilor publice locale de a nu schimba destinaţia terenurilor amenajate ca spaţii verzi şi/sau prevăzute ca atare în documentaţiile de urbanism, de a nu reduce suprafeţele acestora ori obligaţia de a nu le strămuta;”


	2. La articolul 96 alineatul (2), punctul 11 va avea următorul cuprins:

„11. obligaţia autorităţilor publice locale de a nu schimba destinaţia terenurilor amenajate ca spaţii verzi şi/sau prevăzute ca atare în documentaţiile de urbanism, de a nu reduce suprafeţele acestora, obligaţia de a nu le strămuta ori diminuarea vegetaţiei de pe aceste spaţii;”

Dep.Ioan Bivolaru – PSD

Dep.Iulian Iancu – PSD

Dep.Andrian Mihei – PNL


	Corelare cu Legea nr.24/2007.

	5. 
	
	3. La articolul I, după punctul 2, se introduce un punct nou, pct.3, cu următorul cuprins:

„3. La articolul 98 alineatul 4, după punctul 6 se introduce un nou punct, pct.7, cu următorul cuprins:

7. schimbarea destinaţiei terenurilor amenajate ca spaţii verzi şi prevăzute ca atare în documentaţiile de urbanism, reducerea suprafeţelor acestora ori strămutarea lor.”

Dep.Iulian Iancu – PSD

Dep.Ioan Bivolaru – PSD


	Valorile sociale ocrotite de prezenta prevedere sunt de o importanţă deosebită, lipsa unei suprafeţe minime de spaţii verzi în localităţi, cu precădere în marile aglomerări urbane, conduce la probleme grave de sănătate ale populaţiei, poluarea putând fi chiar cauza unor decese. Prin urmare, sancţiunea contravenţională este insuficientă pentru a proteja aceste valori sociale care au implicaţii directe în asigurarea sănătăţii şi vieţii populaţiei.



	6. 
	Art. II. – (1) Autorităţile administraţiei publice locale au obligaţia de a asigura, din terenul intravilan o suprafaţă de spaţiu verde de minimum 20 m2/locuitor, până la data de 31 decembrie 2010, şi de minimum 26 m2/locuitor, până la data de 31 decembrie 2013.

(2) Autorităţile administraţiei publice locale au obligaţia de a întocmi, în termen de 90 de zile de la data intrării în vigoare a prezentului act normativ, un program în care vor fi evidenţiate etapele de realizare a obligaţiei prevăzute la alin.(1), cu indicarea termenelor intermediare propuse.
	Nemodificat
Nemodificat
4. La articolul II, după alineatul (2) se introduce un alineat nou, alin.(3), cu următorul cuprins:
„(3) Autorităţile administraţiei publice locale au obligaţia de a actualiza Planurile Generale de Urbanism în sensul respectării prevederilor prezentului act normativ, respectiv cu identificarea suprafeţelor disponibile pentru asigurarea minimului de spaţiu verde, în condiţiile prevăzute la art.II, pana la data de 30 septembrie 2008.”

Comisia pentru industrii şi servicii
	Asigurarea, din terenul intravilan, a unei suprafeţe de spaţiu verde de minimum 20 m2/locuitor, până la data de 31 decembrie 2010 şi de minimum 26 m2/locuitor, până la data de 31 decembrie 2013 impune în primul rând identificarea suprafeţelor necesare şi atribuirea destinaţiei de „spaţiu verde” a terenurilor identificate. Pentru efectuarea acestor operaţiuni este necesară actualizarea PUG-urilor existente în sensul conformării acestora cu prevederile prezentului act normativ, iar lipsa unei prevederi clare în acest sens poate duce la interpretări diferite, funcţie de interpretarea fiecărei autorităţi locale, în parte.


	7. 
	Art. III. – (1) Nerespectarea prevederilor art.II constituie contravenţie şi se sancţionează cu amendă, în cuantumul prevăzut la art.96 alin.(2) din Ordonanţa de urgenţă a Guvernului nr.195/2005 privind protecţia mediului, aprobată cu modificări şi completări prin Legea nr.265/2006, modificările ulterioare.

(2) Constatarea contravenţiei şi aplicarea sancţiunii prevăzute la alin.(1) se face potrivit art.97 din Ordonanţa de urgenţă a Guvernului nr.195/2005, aprobată cu modificări şi completări prin Legea nr.265/2006, cu modificările ulterioare.

(3) Dispoziţiile alin.(1) referitoare la contravenţii se completează cu prevederile Ordonanţei Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare.


	Nemodificat
	

	8. 
	
	5. După articolul III se introduce un nou articol, art.IV, cu următorul cuprins:

„Art. IV. – În cazul distrugerii sau diminuării vegetaţiei de pe un spaţiu verde de către o persoană fizică sau juridică este obligaţia autorităţii publice locale de a aduce terenul la starea iniţială, cheltuielile  totale pentru efectuarea acestor lucrări fiind suportate de persoana vinovată.”
Dep.Ioan Bivolaru – PSD


	Corelare cu Legea nr.24/2007.


A M E N D A M E N T E    R E S P I N S E
	Nr.

crt.
	Text OUG nr.114/2007

(Text respins de Senat)
	Amendamente respinse

Autor
	Motivaţia susţinerii

Motivaţia respingerii
	Camera decizională

	0
	1
	2
	3
	4

	1.
	
	3. La articolul 96 alineatul (4) va avea următorul cuprins:

„(4) Amenzile aplicate în temeiul unei legi, ordonanţe de urgenţă, ordonanţe sau hotărâri ale Guvernului din domeniul protecţiei mediului şi gospodăririi apelor se fac 100% venit la bugetul de stat, din care o cotă de 5%, aferentă fondului de stimulare a personalului, se virează de către unităţile Trezoriere Statului în contul autorităţii din care face parte agentul constatator, pe baza situaţiilor financiare lunare întocmite şi prezentate de către autorităţile competente pentru protecţia mediului, în termen de cinci zile lucrătoare de la primirea acestora, şi este evidenţiată într-un cont distinct care se gestionează în regim extrabugetar.”

Dep.Mircea Ciopraga – PNL

	Motivaţia susţinerii:

Cota de 25% prevăzută în OUG nr.195/2005 care se virează în contul autorităţii din care face parte agentul constatator este prea mare.
Motivaţia respingerii:

Cota de 25% care se virează în contul autorităţii nu revine în totalitate personalului, acestora revenindu-le doar într-o proporţie de maximum 3 salarii. Diminuarea acestei cote la 5% nu va conduce la stimularea personalului.

 
	Camera Deputaţilor


PREŞEDINTE,

Iulian Iancu
Consilier parlamentar, Viorela Gondoş

Expert parlamentar, Isabela Robe

